Solidariteit nooi regering na Amsa-afleggingsproses - Solidariteit WêreldSolidariteit Wêreld
Tuis › Mediaverklarings › Solidariteit nooi regering na Amsa-afleggingsproses
Solidariteit nooi regering na Amsa-afleggingsproses
Woensdag | 07 Augustus | 2019
Solidariteit het die besluit geneem om die departement van handel en nywerheid na die volgende afleggingsvergadering van ArcelorMittal uit te nooi.
Die rede vir die uitnodiging is sodat die ministerie eerstehandse inligting oor die redes vir die aflegging van die maatskappy kan kry. Daar word onder andere verwys na kragtariewe, staalinvoere en spoorvragtariewe wat 'n negatiewe impak op die maatskappy se kontantvloei het.
Kobus Verster, uitvoerende hoof van Amsa, sê dat hulle weens die heersende markomstandighede geen ander keuse het as om te herstruktureer nie, maar Amsa het blykbaar wel die kapitaal om 'n aanbod van R300 miljoen te maak om 'n deel van Highveld Steel se struktuurwals te koop. Daar is dus ooglopende teenstrydigheid tussen Amsa se rede vir aflegging en sy optrede ten opsigte van die onlangse aanbod om die struktuurwals te koop.
ArcelorMittal het aangekondig dat die plan is om soveel as 2 000 poste te verminder en dit in 'n land met 'n werkloosheidskoers van ongeveer 29%. Solidariteit wil dit duidelik maak aan die ministerie dat geen werker wat tans in diens van die maatskappy is, deel mag word van die statistiek nie.
As die massiewe werkloosheidsyfer in die land in ag geneem word, moet die minister met voorstelle kom om die maatskappy en ander wat mag volg, in hierdie moeilike tye te help.
Solidariteit is van mening dat afleggings nie die oplossing is nie; dit is net 'n pleister wat verhoed dat die sweer oopbars. Daar moet gekyk word na die sweer onder die pleister en planne te beraam om die sweer te behandel sonder dat die pleister nodig is.